Hátrányos, és halmozottan hátrányos helyzet megállapítása

A gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) alapján a gyámhatóság a rendszeres gyermekvédelmi kedvezményre való jogosultság elbírálásával egyidejűleg kérelemre megállapítja a gyermek, nagykorúvá vált gyermek hátrányos vagy halmozottan hátrányos helyzetének fennállását. A hátrányos vagy halmozottan hátrányos helyzet fennállásának megállapítása a rendszeres gyermekvédelmi kedvezményre való jogosultság megállapítását követően is kérelmezhető.
A hátrányos és halmozottan hátrányos helyzet megállapításával rendelkező gyermekek jogosultak többek között a szünidei gyermekétkeztetésre, a Gyvt-ben meghatározott emelt összegű pénzbeli támogatásra, továbbá más jogszabályokban meghatározott egyéb kedvezmények igénybevételére.

Jogosultak köre

Hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, aki esetében az alábbi körülmények közül egy fennáll:

a)  a szülő vagy a családba fogadó gyám alacsony iskolai végzettsége, ha a gyermeket együtt nevelő mindkét szülőről, a gyermeket egyedül nevelő szülőről vagy a családba fogadó gyámról - önkéntes nyilatkozata alapján - megállapítható, hogy a rendszeres gyermekvédelmi kedvezmény igénylésekor legfeljebb alapfokú iskolai végzettséggel rendelkezik,

b) a szülő vagy családbafogadó gyám alacsony foglalkoztatottsága, ha a gyermeket nevelő szülők bármelyikéről vagy a családbafogadó gyámról megállapítható, hogy a rendszeres gyermekvédelmi kedvezmény igénylésekor az Szt. 33. §-a szerinti aktív korúak ellátására jogosult vagy a rendszeres gyermekvédelmi kedvezmény igénylésének időpontját megelőző 16 hónapon belül legalább 12 hónapig álláskeresőként nyilvántartott személy,

c) a gyermek elégtelen lakókörnyezete, illetve lakáskörülményei, ha megállapítható, hogy a gyermek a településre vonatkozó integrált városfejlesztési stratégiában szegregátumnak nyilvántartott lakókörnyezetben vagy félkomfortos, komfort nélküli vagy szükséglakásban, illetve olyan lakáskörülmények között él, ahol korlátozottan biztosítottak az egészséges fejlődéshez szükséges feltételek.

Halmozottan hátrányos helyzetű az a rendszeres gyermekvédelmi kedvezményre jogosult gyermek és nagykorúvá vált gyermek, akinek esetében az a)-c) pontokban meghatározott körülmények közül legalább kettő fennáll.

Mit kell tennie

Az eljárás a szülő/törvényes képviselő, valamint nagykorúvá vált gyermek kérelmére indul, amely az Edelényi Közös Önkormányzati Hivatal ügyfélszolgálatán – az erre rendszeresített formanyomtatványon –, továbbá elektronikus úton nyújtható be.

Határidők

A kérelem benyújtásának határideje: folyamatos. Az ügyintézési határidő az általános közigazgatási rendtartásról szóló 2016. évi CL. törvényben foglaltak alapján.

Az ügyintézési határidő teljes eljárásban 60 nap. Az ügyintézési határidő a kérelemnek a Hivatalhoz történő beérkezését követő napon kezdődik.
Jogorvoslati határidő a közléstől számított 15 naptári nap.

Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni az önkormányzatot.

Benyújtandó dokumentumok

Kérelem a formanyomtatvány hátrányos, halmozottan hátrányos helyzet fennállásának megállapításához.

A kérelem ügyfélszolgálaton való benyújtása esetén az ügyintézés elősegítése érdekében a kérelmező személyazonosságát igazoló alábbi okmányok bemutatása szükséges:

· személyazonossági igazolvány,
· lakcímet igazoló kártya,
	

Az eljárás indításához benyújtandó dokumentumok
· kérelem nyomtatvány,

ÜGYINTÉZÉS DÍJA

Az eljárás költség és illetékmentes.

Felettes szerv/jogorvoslat

A döntés ellen önálló jogorvoslatnak van helye. Az illetékmentes fellebbezést a döntés közlésétől számított tizenöt napon belül a B.-A.-Z. Vármegyei Kormányhivatalhoz (3525 Miskolc, Városház tér 1.) címezve, hatóságomnál lehet előterjeszteni. 
Fellebbezni csak a megtámadott döntésre vonatkozóan, tartalmilag azzal közvetlenül összefüggő okból, illetve csak a döntésből közvetlenül adódó jog- vagy érdeksérelemre hivatkozva lehet. A fellebbezést indokolni kell.  A fellebbezésben csak olyan új tényre lehet hivatkozni, amelyről az elsőfokú eljárásban az ügyfélnek nem volt tudomása, vagy arra önhibáján kívül eső ok miatt nem hivatkozott.


Egyéb információk

A gyámhatóság annak a gyermeknek, fiatal felnőttnek, akinek hátrányos, halmozottan hátrányos helyzet fennállása megállapításra került. 

· a tárgyév augusztus 1-jén fennáll, a tárgyév augusztus hónapjára tekintettel,
· a tárgyév november 1-jén fennáll, a tárgyév november hónapjára tekintettel

6.500 forint összegű pénzbeli támogatást folyósít.

ELJÁRÁS JOGI ALAPJA

· A gyermekek védelméről és a gyámügyi igazgatásról szóló 1997. évi XXXI. törvény.
· A gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendelet.
· Az általános közigazgatási rendtartásról szóló 2016. évi CL. törvény.




